Predkladacia správa

Materiál sa predkladá ako iniciatívny v záujme schváliť účasti delegácie SR na 
3. zasadnutí Environmentálneho zhromaždenia Programu OSN pre životné prostredie (UNEA-3) v dňoch 04.-06. decembra 2017 v Nairobi.
 

Program OSN pre životné prostredie sa zaoberá riešením otázok životného prostredia na celosvetovej  úrovni. V roku 2013 sa doterajší vrcholný orgán UNEP, ktorým bola Riadiaca rada, transformoval na Environmentálne zhromaždenie OSN (United Nations Environment Assembly, UNEA). UNEP ako hlavná environmentálna inštitúcia OSN má mandát usmerňovať vývoj globálnej environmentálnej politiky, podporovať medzinárodnú spoluprácu v oblasti životného prostredia a koordinovať riešenie environmentálnych problémov na celosvetovej úrovni. UNEP predstavuje environmentálny pilier OSN, ktorý sa pri implementácii svojho mandátu snaží dosiahnuť politický konsenzus a upozorňovať vládnych činiteľov i medzinárodnú komunitu na aktuálne problémy životného prostredia.
Hlavnou témou 3. zasadnutia Environmentálneho zhromaždenia Programu OSN pre životné prostredie je „Na ceste k planéte bez znečistenia“ s cieľom iniciovať ambiciózne, efektívne a spoločné opatrenia smerom k prevencii a zníženiu znečisťovania. 
Účasť na zasadnutí nebude mať vplyv na podnikateľské prostredie, životné prostredie, sociálne vplyvy ani vplyv na informatizáciu spoločnosti. Vplyv na rozpočet verejnej správy bol analyzovaný a je vyčíslený v doložke vybraných vplyvov, ktorá je súčasťou predkladaného materiálu. Výdavky na účasť delegácie budú hradené z rozpočtovej kapitoly vysielajúcej organizácie a nepredstavujú dodatočné náklady na rozpočet verejnej správy.

 

Materiál bol predmetom medzirezortného pripomienkového konania.

 

